№2-19/15 көшірме

ШЕШІМ

ҚАЗАҚСТАН РЕСПУБЛИКАСЫ АТЫНАН

03 ақпан 2015 жылы Арқалық қаласы

Қостанай облысы Арқалық қалалық сотының құрамында төрағалық етуші судья Л.Ж.Әбішева, хатшылықта А.А.Ержанова, талапкерлер М.У.Жумадильдина, С.К.Жанакбаева, жауапкер «Арқалық жылу энергетикалық компаниясы» МКК-ның өкілі Ж.Ж.Мустафина (сенімхат бойынша қатысушы), жауапкер М.К.Нурмаганбетовтың, аудармашы К.К.Шайзинаның қатысуларымен Арқалық қалалық сотының ашық сот мәжілісінде Жумадильдина Мейрамкул Умиякызы мен Жанакбаева Сауле Кабылдиновнаның Қостанай облысы Арқалық қаласы әкімдігінің «Арқалық жылу-энергетикалық компаниясы» мемлекеттік коммуналдық кәсіпорынынан және Нурмаганбетов Мылтыкбай Капсултановичтен моральдық және материалдық залал өндіру туралы біріктірілген азаматтық істі қарап,

АНЫҚТАҒАНЫ:

М.У.Жумадильдина мен С.К.Жанакбаева «Арқалық ЖЭК» МКК-ны мен М.К.Нурмаганбетовке моральдық және материалдық залал өндіру туралы талап арызбен Арқалық қалалық сотына жүгінген.

Талапкерлердің талап арыздарында нұсқағандары, 01 қаңтар 2014 жылы олар Молодежный шағынауданынан шығып келе жатып, Арқалық қалалық ауруханасының қасына жақындай берген кезде, олардың арттарынан К-701 тракторының 15-20 метрдей жерде келе жатқанын көріп, жолдың жиегіндегі қардың үстіне шыққан. К-701 тракторын басқарып отырған М.К.Нурмаганбетов оларға дабыл берместен екеуін соғып кеткен. Бірінші С.К.Жанакбаеваны басқан, екінші М.У.Жумадильдинаны басқан. Олар естерін ауруханада жинаған. Содан олар 2-3 ай бойы жүрмей, қозғалыссыз жатқан. Қостанай облыстық травматологиялық ауруханасында М.У.Жумадильдинаның аяғына екінші рет ота жасаған. Ақыр соңында ол ІІ-топтағы мүгедек болып қалған. Ал, С.К.Жанакбаеваның жамбасы сынған. Ол ауруханада 23 күн жатқан. Дәрі дәрмектерді өздері сатып алған. Осы оқиғаның салдарынан олар жан күйзелісіне ұшырағанын көрсетіп, жауапкерлерден талапкер М.У.Жумадильдинаның пайдасына 128217 теңге материалдық залал, жол шығыны 150000 теңге, 1500000 теңге моральдық залал, талапкер С.К.Жанакбаеваның пайдасына 176554 теңге материалдық залал, жол шығыны 150000 теңге, моральдық залал 1 500000 теңге өндіруді сұраған.

Сот мәжілісінде талапкер М.У.Жумадильдина оқиға болғанға дейін жұмыс істегенін, мүгедектікке шыққанға дейін сырқат парағында болғанын, оған еңбек ақысының жартысы ғана төленгенін, жартысын жоғалтқанын көрсетіп, соттан «Арқалық ЖЭК» МКК-нан 2014 жылдың қаңтар айының 2014 жылдың қыркүйек айы арасында жоғалтқан 156519 теңге еңбек ақысын және дәрі - дәрмекке кеткен шығын 22408 теңге өндіру туралы қосымша талап арызбен жүгінді.

Сот мәжілісінде талапкер С.К.Жанакбаевадан «Арқалық ЖЭК» МКК-нан жол шығындары 9874 теңге өндіру туралы қосымша талап арыз түсті.

Сот мәжілісінде талапкер М.У.Жумадильдина талап арызын жартылай қолдап, нақтылып, толықтырып, сотқа көрсеткені, 01 қаңтар 2014 жылы қайын апасы С.К.Жанакбаева екеуі Молодежный шағынауданынан жаяу шыққан. Арқалық аймақтық аурухананың қасына жақындай бергенде, оларды жолаушылар жүретін жолдың жиегінде М.К.Нурмаганбетов К-701 тракторымен ешқандай дабыл бермей бірінші апасы С.К.Жанакбаеваны, екінші оны басып өткен. Ол есін ауруханада жиған. 06.01.2014 жылы оның аяғына ота жасаған. Бірнеше ай бойы қозғалыссыз жатқан. Оның жамбас сүйегі, шұқыршағы сынған. Денсаулығына ауыр дәрежелі жарақат алған. Екінші рет Қостанай қаласында аяғына ота жасатқан. Осы оқиғаның салдарынан ІІ-топтағы мүгедек болып қалған. Өзі жалғыз басты ана екенін, 4 баланы жалғыз өзі асырап отырғанын, дәрі дәрмекті және сүйегін қатайту үшін қосымша тамақтар сатып алғанын көрсетті. Такси жалдап басқа қалаларға денсаулығын қаратуға барған. Таксиге 150000 теңге ақша жіберген. Осы оқиғадан жан күйзелісіне ұшырағанын, осы күнге дейін шошып ұйықтай алмай жүргенін, жан азабын басынан кешіргенін көрсетіп, соттан 1 000000 теңге моральдық залалды, талап арызда көрсеткен материалдық залалдың барлығын 300625 теңгені және 156519 теңге жоғалтқан еңбек ақысын «Арқалық ЖЭК» МҚК-нан өндіруді және М.К.Нурмаганбетовтен 500000 теңге моральдық залал өндіруді сұрады.

Сот мәжілісінде талапкер С.К.Жанакбаева талап арызын қолдап, нақтылап, толықтырып, сотқа көрсеткені, 01 қаңтар 2014 жылы сағат шамамен 18.30 кезінде ол М.Жумадильдина екеуі Молодежный шағын ауданынан жолаушылар жүретін жолда келе жатқан. Олар Арқалық қалалық аурухананың қасына жақындай берген кезде, арттарынан К-701 тракторын көріп, одан қашып жолдың жиегінде үйіліп тұрған қардың үстіне шыққан. К-701 тракторын басқарған М.К.Нурмаганбетов ешқандай дабыл берместен бірінші оны соққан. Ол 3-4 метрдей жерге құлап түскен. М.К.Нурмаганбетов К-701 тракторының артқы доңғалағымен оның келіні М.У.Жумадильдинаны басып өткен. 23 күн бойы ол ауруханада жатқан. Дәрі дәрмектерді өздерінің ақшасына сатып алған. Оның жамбас сүйегі сынған, қуығы жарақаттанған. Жол оқиғасының салдарынан жан күйзелісін басынан өткізген. Шошынып осы кезге дейін дұрыс ұйықтамайтынын, өзін жайсыз сезінетінін, денсаулығын ойлап қайғыратынын, сынған сүйегін қатайтуға қосымша қымбат тамақтар алғанын, Қостанай қаласына аяғын қаратуға бірнеше рет баруға көлік жалдағанын, таксиге 150000 теңге жібергенін көрсетіп, соттан өзінің пайдасына Арқалық ЖЭК» МКК-нан 1000000 теңге моральдық залал, 336428 теңге материалдық залалды және М.К.Нурмаганбетовтен 500 000 теңге моральдық залал өндіруді сұрады.

Сот мәжілісінде жауапкердің өкілі Ж.Ж.Мустафина талап арызды жартылай мойындап, сотқа көрсеткені, 01.01.2014 жылы талапкерлерді соғып кеткен көлік олардың мекемесіне тиесілі. Талап арыздың жол шығындары (таксиге кеткен) 150000 теңге өндіру туралы талабын мойындамайтынын, мекеменің материалдық жағдайының төмендігін және оқиғаның абайсызда болғанын, оқиға болған кезде ауа-райының боран болғанын ескере келе, соттан талапкерлердің сұрап отырған моральдық залалдың көлемін азайтуды сұрады.

Сот мәжілісінде жауапкер М.К.Нурмаганбетов талап арызды жартылай мойындап,сотқа көрсеткені, 01.01.2014 жылы ол К-701 тракторымен жұмыс бабымен келе жатып, Арқалық қалалық аурухананың қасында абайсызда екі адамды соғып кеткен. Оқиға болған күні күн боран болған. «Арқалық ЖЭК» МКК-да жүргізуші болып бірнеше жыл жұмыс істеген. Осыған дейін жол ережесін бұзбағанын, өзінің алатын еңбек ақысының көлемі 36000 теңгеден аспайтынын, бұл ақша өзінің отбасын асырауға жетпейтінін көрсетіп, соттан әділ шешім шығаруды сұрады.

Сотта куә ретінде сұралған И.К.Башухинның көрсеткені, оның әйелі С.К.Жанакбаевны 01.01.2014 жылы М.К.Нурмаганбетовтың трактормен соғып кеткенін. Оқиғадан кейін, С.К.Жанкабаева мен М.У.Жумадильдинаның бір неше ай бойы орындарынан қозғалмай жатқанын. Оларға өзі қарғанын, дәрі дәрмектерді сатып алғанын көрсетті.

Сот тараптардың берген жауаптарын тыңдап, істегі құжаттарды зерттеп оларға заң тұрғысында баға бере отырып, сот келесі негіздермен талапкерлердің талап арыздарын жартылай қанағаттандыруға жатады деп санайды.

ҚР АК-нің 7 бабының 6,7 тармақтарына сәйкес, азаматтық құқықтар мен міндеттер басқа жаққа зиян келтіру салдарынан, азаматтардың өзге де әрекеттер салдарынан пайда болады.

ҚР АК-нің 8 бабының 4 бөліміне сәйкес, азаматтар мен заңды тұлғалар өздеріне берілген азаматтық құқықтарды жүзеге асырған кезде адал, парасатты және әділ әрекет жасап, заңдардағы талаптарды, қоғамның адамгершілік қағидаттарын сақтауға тиіс.

01.01.2014 жылы сағат 19.00 шамасында Арқалық қаласы Демченко көшесінде М.К.Нурмагамбетов К-701 маркалы мемлекеттік нөмері 936 TRAU тракторын басқарып келе жатып, «Арқалық өңірлік ауруханасы» МҚК-ның жанында жолдың жүргінші бөлігімен жолай бағытта келе жатқан С.К.Жанакбаева мен М.У.Жумадильдинаны соғып кеткен.

Осы жол оқиғасының салдарынан талапкер С.К.Жанакбаева келесі дене жарақатын алған: қасаға сүйегінің жоғарғы бұтағының сынуы, сынықтардың елеулі кіруімен, қасаға және шонданай сүйектерінің жарықшақты сынуы, сол жақтағы жылжумен және бекітпе саңылаудың деформацияланумен; жамбас жарты сақинасының тұтастығының бұзылуына әкеп соққан. Талапкердің өмірге қауіптілік белгісі бойынша денсаулыққа «ауыр» зиян келтірілген (№12-02-14/65 сарапшының комиссиялық қорытындысы).

Ал, талапкер М.У.Жумадильдинаға келесі дене жарақаттары келтірілген: жамбас сүйегінің және оң санының төменгі үштігінің жарақаты, мықын, қасаға және жамбас шұқаршағының сынуы сүйек сынықтарының кіші жамбас қуысына кіруімен; сол жақ жамбас шұқыршағының сынуы. 1-2 дәрежелі травматикалық шокқа асқынған оң жамбасының төменгі үштігінің жарықшақтық сынуы, өмірге қауіптілік белгісі бойынша денсаулыққа ауыр түрде зиян келген.

18.03.2014 жылғы Арқалық қалалық сотының қаулысымен жоғарыда аталған жол оқиғасы бойынша М.К.Нурмаганбетов ҚР ӘҚБтК-нің 468-1 бабымен кінәлі деп танылған.

Жоғарыда болған жол оқиғасының салдарынан М.У.Жумадилдина ІІ-топтағы мүгедек болып қалған (№1205461 мүгедектік туралы анықтама).

ҚР Азаматтық кодекісінің 917 бабының 1 бөліміне сәйкес, азаматтар мен заңды тұлғалардың мүлiктiк немесе мүлiктiк емес игiлiктерi мен құқықтарына заңсыз iс-әрекеттермен (әрекетсiздiкпен) келтiрiлген (мүлiктiк және (немесе) мүлiктiк емес) зиянды, оны келтiрген тұлға толық көлемiнде өтеуге тиiс.

ҚР АК-нің 931 бабының 1 бөліміне сәйкес, қызметi айналасындағылар үшiн жоғары қауiптiлiкпен байланысты заңды тұлғалар мен азаматтар (көлiк ұйымдары, өнеркәсiп орындары, құрылыстар, көлiк құралдарының иелерi және т.б.), егер зиян дүлей күштердiң немесе жәбiрленушiнiң терiс пиғылының салдарынан пайда болғанын дәлелдемесе, жоғары қауiптiлiк көздерi келтiрген зиянды өтеуге мiндеттi.

Сот мәжілісінде 01.01.2014 жылы жол оқиғасы қандай да бір дүлей күштің немесе жәбiрленушiлердің терiс пиғылдарының салдарынан пайда болғаны туралы дәлелдемелер табылған жоқ.

Сотта зерттелген №0104613 техникалық паспорттан К-700 А мемлекеттік номері 936 TRAU тракторы «Арқалық ЖЭК» мекемесіне тиесілі екенін көруге болады.

01.06.2012 жылғы 145 номерлі жұмысқа ауыстыру туралы «Арқалық ЖЭК» МКК-ның шығарған бұйрығы бойынша М.К.Нурмаганбетов К-700 тракторына жүргізуші болып ауысқан.

Сот мәжілісінде 01.01.2014 жылы М.У.Жумадильдина мен С.К.Жанакбаеваны «Арқалық ЖЭК» МКК-ның жүргізушісі М.К.Нурмаганбетовтың, мекемеге тиесілі трактормен соғып кеткені, сол соққыдан талапкерлер дәрежесі «ауыр» түрдегі жарақаттар алғаны, сотта сұралған талапкерлердің, куә И.Х.Башухинның берген жауаптарымен, жауапкер М.К.Нурмаганбетовтың және жауапкердің өкілі Ж.М.Мустафинаның талапты жартылай мойындап берген жауаптарымен, сотта зерттелген оқиға болған жерді қарау хаттамасымен, сот медициналық сараптаманың қорытындылармен, әкімшілік жауапқа тарту туралы қаулымен, оқиға болған жердің схемасымен және т.б. іс құжаттармен дәлелін тапты.

Тараптардың арасында талапкерлердің денсаулығына келтірілген залал жауапкерлердің кінәсінен болғаны туралы дау туған жоқ.

М.У.Жумадильдинаның сырқатына байланысты алған дәрі-дәрмектерге -84258 теңге, сүйекті қатайту үшін алған тамақтарға кеткен шығын 20135 теңге және жол шығындары 11222 теңге (пойызға кеткен шығындар), барлығы 147075 теңге ақша жібергені сотта зерттелген түбіртектермен, кассалық чектермен және жол жүру құжаттарымен (билеттермен) дәлелін тапты.

Осының негізінде сот М.У.Жумадильдинаның талабының дәрі-дәрмектерге және қосымша тамақтарға, пойызға кеткен шығындарды өндіру бөлігін қанағаттандыруға болады деп санайды.

ҚР АІЖК-нің 15,16 баптарының талаптарына сәйкес, тараптар азаматтық сот iсiн жүргiзу барысында өзiнiң ұстанымын, оны қорғаудың тәсілдері мен құралдарын дербес және сотқа, іске қатысатын басқа да адамдарға тәуелсiз таңдайды. Сот істің нақты мән-жайларын анықтау мақсатында өз бастамасымен дәлелдемелер жинаудан толық босатылған. Судья істе бар дәлелдемелерді олардың жиынтығымен әділ, жан-жақты және толық қарауға негізделген өзінің ішкі сенімі бойынша бағалайды, бұл орайда ол заң мен ар-ұятты басшылыққа алады.

Сот М.У.Жумадильдинаның талабының 150000 теңге жол шығынын (таксиге кеткен шығынын) өндіру бөлігін қанағаттандыруға негіз жоқ деп санайды. Өйткені, талапкер сотқа 150000 теңге ақшаны таксиге жұмсағаны туралы нақты, нанымды дәлелдеме берген жоқ.

Сот мәжілісінде талапкер С.К.Жанакбаеваның дәрі-дәрмектерге -115268 теңге, қосымша тамақтарға жіберген шығын 53450теңге және жол шығындары пойыз билеттеріне кеткен шығын 17287 теңге, барлығы 186005 теңге кеткені сотта зерттелген түбіртектермен, кассалық чектермен, жол жүру құжаттармен (билеттермен) дәлелін тапты.

Осының негізінде сот талапкер С.К.Жанакбаеваның талабының дәрі-дәрмектерге және тамақтарға, пойызға кеткен шығындарды өндіру бөлігін қанағаттандыруға болады деп санайды.

Ал, талаптың жауапкерден таксиге кеткен шығыны 150000 теңгені өндіру бөлігін сот қанағаттандырудан бас тартады. Өйткені, талапкер С.К.Жанакбаеваның бұл шығындарды жібергені туралы нақты, нанымды дәлелдемелер сотта табылған жоқ (түбіртектер, кассалық чектер т.б. құжаттар).

ҚР АК-нің 937 бабына сәйкес, азаматқа жарақат немесе денсаулығына өзгедей зақым келтiрiлген кезде жәбiрленушi жоғалтқан, онда болған немесе анық иелене алатын табыс (кiрiс), сондай-ақ денсаулыққа зақым келтiруден туындаған шығындар (емделуге, қосымша тамақтануға, дәрi-дәрмектер сатып алуға, протез салғызуға, бөгде адамның бағып-күтуiне, санаторий-курорттық емделуге, арнайы көлiк құралдарын сатып алуға, басқа мамандыққа даярлауға және т.б.), егер жәбiрленушi көмек пен күтiмнiң осындай түрлерiне мұқтаж және оларды тегiн алмайды деп танылса, өтеуге жатады.

Сот мәжілісінде талапкер М.Жумадильдина оқиға болғанға дейін Арқалық қаласы №2 орта мектепте тәрбиеші болып жұмыс істеген. Осы оқиғаның салдарынан жұмысқа жарамсыз болып, сырқат парағына шыққан.

ҚР АК-нің 938-бабының 1,2,3 бөлімдеріне сәйкес, өтеуге жататын жоғалтылған табыстың (кiрiстiң) мөлшерi жарақаттануына немесе денсаулығының өзгедей зақымдануына дейiнгi орташа айлық табысының (кiрiсiнiң) проценттерiмен анықталады. Жоғалтылған табыстың (кiрiстiң) құрамына негiзгi жұмыс орны бойынша да, еңбек және азаматтық-құқықтық шарттар бойынша еңбекке ақы төлеудiң жеке табыс салығы салынатын барлық түрлерi кiргізіледi. Табыстың (кiрiстiң) барлық түрлерi салықтар ұсталғанға дейiн есептелген сомаларда ескерiледi. Орташа айлық табыс (кiрiс) денсаулыққа зақым келтiрудiң не еңбек қабiлетiн жоғалту басталардың алдындағы жұмыстың он екi айындағы табыстың (кiрiстiң) жалпы сомасын он екiге бөлу жолымен есептеледi.

Сотта зерттелген талапкер М.Жумадильдинаның еңбек ақысы туралы анықтамаға сәйкес, талапкердің сырқат парағы бойынша талапкер 9 айға 253618 теңге алған (2014 жылдың қаңтар айынан бастап, қыркүйек айы аралығына сырқат парағы бойынша алған еңбек ақысы). Сот жоғалтқан еңбек ақысын нақты М.Жумадильдинаға есептелген еңбек ақыдан санаған әділетті деп санайды. Яғни, 410130 : 9=45570, 253618: 9=28179, 45570-28179= 17391, 17391\*9 ай= 156519. Демек, талапкердің жауапкерден пайдасына 156519 теңге материалдық залал (жоғалтқан еңбек ақсын) өндіруге жатады.

ҚР АК-нің 951-бабына сәйкес, моральдық зиян - жеке тұлғалардың өзiндiк мүлiктiк емес игiлiктерi мен құқықтарының бұзылуы, кемсiтiлуi немесе олардан айырылуы, соның iшiнде жәбiрленушiнiң өзiне қарсы құқық бұзушылықтың жасалуы салдарынан басынан кешірген (төзімін тауысқан, уайымға салған) жан азабы немесе тән азабы (қорлау, ызаландыру, қысым жасау, ашуландыру, ұялту, түңілту, тән қиналуы, залал шегу және т.б.). Моральдық зиянды осы аталған баптың 3-тармағынна сәйкес зиян келтірушінің кінәсіне қарамастан моральдық зиян мына жағдайларда, егер: зиян азаматтың өмiрi мен денсаулығына жоғары қауiптілiк көзi арқылы келтiрiлсе өндірілуге жатады.

ҚР Жоғарғы Сотының 2001 жылғы 21 маусымдағы №3 «Соттардың моральдық зиянды өтеу туралы заңнаманы қолдану туралы» қаулысының 3 бөлігінде көрсетілген, моральдық зиян деп азаматтың құқық бұзушылық, оған тиесілі мүліктік емес игіліктер мен өзіндік құқықтардың кемітілуінен немесе олардан айырудан туындаған жан немесе тән азабын түсіну қажет. Азаматтың жан азабы деп адамның кемсітуге, ызалануға, түңілуге, ашуға, ұятқа, қажуға, жайсыздыққа және т.б. байланысты басынан кешіретін эмоциялық-өзіндік жан күйзелісі сезімдерін түсіну қажет. Мұндай сезімдер тікелей жәбірленушінің өзіне өмірі мен денсаулығына құқыққа қайшы қол сұғуға және т.б. байланысты болуы мүмкін.

ҚР Азаматтық кодексінің 952 бабына сәйкес, моральдық зиянға тек ақша нысанында өтем жасалатындықтан, ал өтемнiң мөлшерiн сот анықтайтындықтан өтем мөлшерiн анықтау кезiнде соттар әдiлеттiлiк пен ақылға сыйымды қажеттiлiктi негiзге алуы қажет.

Сот мәжілісінде талапкерлер М.У.Жумадильдина мен С.Жанақбаеваның жол оқиғасынан кейін, жан күйзелісіне ұшырағандары, 3-4 айлап орнынан тұрмай, күні адамға қарап қалғандары, эмоциялық-өзіндік жан күйзелісін бастарынан кешіргендерін сотта сұралған талапкерлердің жауаптарымен, сотта зерттелген дәрігерлік құжаттармен дәлелін тапты. Сонымен қатар, бұл факт сотта тараптардың арасында дау тудырған жоқ.

Осының негізінде сот талапкер М.У.Жумадильдинаның 1 жылдан астам уақыт жан күйзелісіне ұшырағанын, 4 баласының барлығын, үйінде жалғыз асыраушы екенін, денсаулығына байланысты балаларының тәрбиесімен айналыса алмай, ашуланып, эмоциялық-өзіндік жан күйзелісін басынан кешіргенін, бірнеше ай бойы күні адамға қарап, төсек тартып жатқанын, осы оқиғаның салдарынан жасы 40-тан аспай жатып мүгедек болып қалғанын ескеріп және оқиға болған күні ауа райының боран болғанын, жауапкердің мүліктік жағдайын, оқиға абайсыздықта болғанын ескере келе, сот, М.У.Жумадильдинаның «Арқалық ЖЭК» МКК-нан сұрап отырған моральдық залалдың көлемі шектен тыс деп санап, әділеттілік пен жеткіліктік қағидасын басшылыққа ала отырып, жауапкерден 550 000 теңге моральдық залал өндірсе жеткілікті деп санайды.

Сот С.Жанакбаеваның жол оқиғасынан кейін 1 жылдан астам уақыт сырқаттанып жатып, жан күйзелісіне ұшырағанын, жарақатынан ұйықтамай, ашуға булығып, басынан қажу, жайсыздықты кешіргенін ескеріп және оқиғаның абайсызда болғанын, оқиға болған күні боран болғанын және жауапкердің мүліктік жағдайын ескере келе, талапкердің соттан сұрап отырған моральдық залалдың сомасы шектен тыс көп деп санап, әдiлеттiлiк пен ақылға сыйымды қажеттiлiктi негізге ала отырып, жауапкер «Арқалық ЖЭК» МКК-нан талапкердің пайдасына 400000 теңге өндірсе жеткілікті деп санайды.

Талапкерлердің денсаулығына зиян жоғары қауiптiлiк көздерi арқылы келтірілген. Жоғарғы қауіптілік көзі болып табылатын К-700 тракторы «Арқалық ЖЭК» МКК-на тиесілі. Ал, М.Нурмаганбетов оқиға болған жерде жұмыс бабымен жүрген. Талапкерлерге келтірілген моральдық, материалдық залал жоғарғы қауіптілік иесі «Арқалық ЖЭК» МКК-нан өндіруге жатады. Осының негізінде, сот талапкерлердің М.Нурмаганбетовтен әрқайсысының пайдасына 500 000 теңге моральдық залал өндіру туралы талабын қанағаттандыруға негіз жоқ санайды.

Сонымен қатар, ҚР АК-нің 933 бабының талаптарына сәйкес, басқа адамның (еңбек (қызмет, лауазымдық) мiндеттерiн атқару кезiнде қызметкердiң, көлiк құралын жүргізушi адамның және т.б.) келтiрген зиянды өтеушiнiң, егер заң актiлерiнде өзгеше мөлшер белгiленбесе, төленген төлем мөлшерiнде осы адамға керi талап қоюға (регресс) құқығы бар. Яғни, «Арқалық ЖЭК» МКК-ы М.Нурмаганбетовтен талапкердің пайдасына төлеген ақшаны кері өндіруге құқылы.

ҚР АІЖК-нің 116 бабына сәйкес, талаптың қанағаттандырған бөлігінен жауапкерден мемлекет пайдасына 926 теңге (моральдық залал үшін) баж, материалдық залал үшін 3032 теңге, барлығы 3958 теңге баж өндіруге жатады.

ҚР АІЖК-нің 110 бабына сәйкес сот, жауапкерден талаптың өндірілген бөлігінен бара-бар бөлігін талапкер С.Жанақбаеваның пайдасына 2786 теңге (926 теңге моральдық залал өндіру туралы талаптан және 1860 теңге материалдық залал үшін) баж өндіруге болады деп санайды.

Жоғарғылардың негізінде және Қазақстан Республикасының Азаматтық Іс жүргізу Кодексінің 217-221 баптарын басшылыққа ала отырып, сот

ШЕШІМ ЕТТІ:

Жумадильдина Мейрамкул Умиякызының Қостанай облысы Арқалық қаласы әкімдігінің «Арқалық жылу-энергетикалық компаниясы» мемлекеттік коммуналдық кәсіпорынынан моральдық және материалдық залал өндіру туралы талап арызы жартылай қанағаттандырылсын.

Қостанай облысы Арқалық қаласы әкімдігінің «Арқалық жылу-энергетикалық компаниясы» мемлекеттік коммуналдық кәсіпорынынан Жумадильдина Мейрамкул Умиякызының пайдасына 550000 теңге моральдық залал, материалдық шығын 303594 теңге, барлығы: 853594 (сегіз жүз елу үш мың бес жүз тоқсан төрт) теңге өндірілсін.

Жумадильдина Мейрамкул Умиякызының Қостанай облысы Арқалық қаласы әкімдігінің «Арқалық жылу-энергетикалық компаниясы» мемлекеттік коммуналдық кәсіпорынына берген талабының қалған бөлігі қанағаттандырудан бас тартылсын.

Жумадильдина Мейрамкул Умиякызының Нурмаганбетов Мылтыкбай Капсултановичтен моральдық залал өндіру туралы талабы қанағаттандырудан толық бас тартылсын.

Жанакбаева Сауле Кабылдиновнаның Қостанай облысы Арқалық қаласы әкімдігінің «Арқалық жылу-энергетикалық компаниясы» мемлекеттік коммуналдық кәсіпорынынан моральдық және материалдық залал өндіру туралы талабы жартылай қанағаттандырылсын.

Қостанай облысы Арқалық қаласы әкімдігінің «Арқалық жылу-энергетикалық компаниясы» мемлекеттік коммуналдық кәсіпорынынан Жанакбаева Сауле Кабылдиновнаның пайдасына 400000 теңге моральдық залал, материалдық шығын 186005 теңге, сот шығыны 2786 теңге, барлығы 588791 (бес жүз сексен сегіз мың жеті жүз тоқсан бір) теңге өндірілсін.

Жанакбаева Сауле Кабылдиновнаның Қостанай облысы Арқалық қаласы әкімдігінің «Арқалық жылу-энергетикалық компаниясы» мемлекеттік коммуналдық кәсіпорынына берген талап арызының қалған бөлігі қанағаттандырудан бас тартылсын.

Жанакбаева Сауле Кабылдиновнаның Нурмаганбетов Мылтыкбай Капсултановичтен моральдық залал өндіру туралы талабы қанағаттандырудан толық бас тартылсын.

Қостанай облысы Арқалық қаласы әкімдігінің «Арқалық жылу-энергетикалық компаниясы» мемлекеттік коммуналдық кәсіпорынынан мемлекет пайдасына 3958 (үш мың тоғыз жүз қырық жеті) теңге баж өндірілсін.

Шешімге шешім көшірмесін алған күннен бастап 15 күн ішінде Қостанай облыстық сотының азаматтық және әкімшілік істерді қарайтын апелляциялық сот алқасына Арқалық қалалық соты арқылы шағым немесе наразылық келтіруге болады.

СУДЬЯ: Л.Ж.ӘБІШЕВА.

Шешім жеке бөлмеде компьютерлік тәсілмен дайындалды.

Көшірмесі дұрыс.

СУДЬЯ: Л.Ж.ӘБІШЕВА.

Анықтама: шешім заңды күшіне енген жоқ.

СУДЬЯ: Л.Ж.ӘБІШЕВА.

03.02.2015 жыл.